b'\n_START_ARTICLE_\nOpen Hydro plimna turbina\n_START_SECTION_\nPovijest\n_START_PARAGRAPH_\nIskori\xc5\xa1tavanje energije plime i oseke nipo\xc5\xa1to nije novi koncept. Naime, postoje dokazi da su mlinovi na plimu i oseku, nalik branama, bili u upotrebi jo\xc5\xa1 u doba starih Rimljana. Ti su mlinovi iskori\xc5\xa1tavali energiju plime i oseke zarobljavaju\xc4\x87i vodu u spremnicima tijekom plime i zatim pu\xc5\xa1taju\xc4\x87i vodu da iza\xc4\x91e preko vodenog kola kada do\xc4\x91e oseka.Vodena kola  pru\xc5\xbeala su mehani\xc4\x8dku snagu za mljevenje \xc5\xbeitarica.  _NEWLINE_Rade\xc4\x87i na istom principu kao Rimski mlinovi (koncept brane), ovakvi tipovi elektrana koriste masivne turbine koje mogu proizvesti snagu i do 10MW.\n_START_SECTION_\nEkolo\xc5\xa1ki problemi\n_START_PARAGRAPH_\nEnergija proizvedena standardnim plimnim turbinama je obnovljiva i \xc4\x8dista, ne uzrokuje emisiju plinova koji rezultiraju globalnim zatopljenjem i kiselim ki\xc5\xa1ama, me\xc4\x91utim postoje drugi neizbje\xc5\xbeni problemi. Mijenjanje plimnih tokova uni\xc5\xa1tavanjem zaljeva ili  estuarija  mo\xc5\xbee rezultirati negativnim utjecajem na vodeni i priobalni ekosustav. Nekoliko istra\xc5\xbeivanja provedenih s ciljem utvr\xc4\x91ivanja ekolo\xc5\xa1kih utjecaja elektrana na plimu i oseku pokazalo je da je svako pojedino podru\xc4\x8dje razli\xc4\x8dito i da utjecaju uvelike ovise o geografiji prostora. Primjerice, lokalna plima i oseka nije se zna\xc4\x8dajno promijenila pod utjecajem brane La Rance , no to nije univerzalan slu\xc4\x8daj. Procijenjeno je da je u zaljevu Fundy  utjecaj brane na smanjenje lokalne plime od oko 15cm.\n_START_SECTION_\nEkonomski problemi\n_START_PARAGRAPH_\nTehnologija potrebna za iskori\xc5\xa1tavanje energije plime i oseke dobro je razvijena, ali glavna barijera pove\xc4\x87anju broja ovakvih tipova elektrana jesu konstrukcijski tro\xc5\xa1kovi. Iznosi po\xc4\x8detnih ulaganja su vrlo visoki, a period izgradnje postrojenja mo\xc5\xbee trajati i do 10 godina stoga je cijena proizvedene elektri\xc4\x8dne energije veoma ovisna o zahtijevanoj rati povrata kredita od strane banke. Tehnologija kori\xc5\xa1tena za pretvorbu energije plime i oseke u elektri\xc4\x8dnu sli\xc4\x8dna je tehnologiji kori\xc5\xa1tenoj u tradicionalnim hidroelektranama. Prvo je potrebno izgraditi prepreku odnosno branu preko zaljeva ili estuarija. Izgradnja brane je skup proces,a du\xc5\xbe brane je potrebno ugraditi turbine i izlaze. Tako\xc4\x91er, dnevni rad ograni\xc4\x8den je na 10 sati koliko je vrijeme izmjene plime i oseke i potrebna visina izmjene je minimalno 7m. Sve ovo dovodi nas do problema neisplativosti koji se nastoji rije\xc5\xa1iti novim, druga\xc4\x8dijim tehnologijama.\n_START_SECTION_\nRje\xc5\xa1enje - OpenHydro turbina\n_START_PARAGRAPH_\nOpen Hydro turbine do\xc5\xa1le su kao jedna od mogu\xc4\x87nosti rje\xc5\xa1enja ekolo\xc5\xa1kih i ekonomskih problema vezano za dobivanje energije iz plime i oseke. Ove turbine smje\xc5\xa1tene su ispod povr\xc5\xa1ine vode gdje koriste energiju toka vode koji je posljedica periodi\xc4\x8dkog podizanja i spu\xc5\xa1tanja razine mora. Po\xc5\xa1to je utjecaj na tok oko turbine minimalan i  nema potrebe za zna\xc4\x8dajnim gra\xc4\x91evinskim radovima kao \xc5\xa1to je to slu\xc4\x8daj kod izgradnje brana i spremnika , ovo rje\xc5\xa1ava mnoge ekolo\xc5\xa1ke probleme. U slu\xc4\x8daju Open Hydro tehnologije, niti jedan dio infrastrukture nije vidljiv iznad razine mora.\n_START_SECTION_\nPrincip rada turbine\n_START_PARAGRAPH_\nElektri\xc4\x8dna energija proizvodi se pomo\xc4\x87u kineti\xc4\x8dke energije vode pri \xc4\x8demu brzina protoka vode i volumen vode koja prolazi kroz turbinu moraju biti dovoljni da pokrenu rotaciju turbine koja onda pokre\xc4\x87e generator. U standardnim elektranama na plimu i oseku za pove\xc4\x87anje volumena vode i kineti\xc4\x8dke energije vode koriste se brane. Brane sakupljaju vodu i pomo\xc4\x87u visinske razlike stvaraju dovoljno kineti\xc4\x8dke energije za pokretanje turbine. Kod Open Hydro turbine tu ulogu imaju plima i oseka. Turbine s  horizontalnom osi imaju sli\xc4\x8dan princip rada kao vjetroturbine. Turbina se postavi u vodu i protok vode, u ovom slu\xc4\x8daju uzrokovan plimom i osekom, uzrokuje rotaciju rotora oko horizontalne osi i time proizvodnju energije. \xc5\xa0to je ve\xc4\x87a visinska razlika izme\xc4\x91u plime i oseke, to je ve\xc4\x87i volumen i brzina strujanja vode, a samim time i br\xc5\xbea rotacija turbine \xc5\xa1to ima za posljedicu ve\xc4\x87u proizvodnju elektri\xc4\x8dne energije.\n_START_SECTION_\nZaklju\xc4\x8dak\n_START_PARAGRAPH_\nPlima i oseka su ogroman i besplatan izvor energije koji se mora na pravi na\xc4\x8din iskoristiti. Dosada\xc5\xa1nja tehnologija imala je velik utjecaj na okoli\xc5\xa1 i zahtijevala je velika po\xc4\x8detna ulaganja u izgradnju stoga je Open Hydro turbina predstavila jednostavniji, efikasniji i ekolo\xc5\xa1ki prihvatljiviji na\xc4\x8din pretvorbe energije plime i oseke u elektri\xc4\x8dnu energiju.'